КIуэкIуэ Юрий я пашэу республикэм и лIыкIуэхэр Идар Темрыкъуэ ипхъу Гуащэнэ щыщIалъхьа Архангельскэ члисэм щыIащ
Урысейм и пащтыхь Грознэ Иуан IV и щхьэгъусэу щыта Идар Темрыкъуэ ипхъу Гуащэнэ къызэралъхурэ илъэс 470-рэ щрикъум ипэ къихуэу Кремлым и Архангельскэ члисэм щыIащ КIуэкIуэ Юрий я пашэу КъБР-м икIа делегацэр. Абы хэтщ КъБР-м и Парламентымрэ Правительствэмрэ я унафэщIхэр, КъБР-м и цIэкIэ Урысей Федерацэм и Федеральнэ Зэхуэсым хахахэр, республикэм и Жылагъуэ палатэм, дин IуэхущIапIэхэм я лIыкIуэхэр. Апхуэдэу делегацэр кIуащ Урысейм и тхыдэм фIыкIэ къыхэна Черкасскэ пщыхэм ящыщу дзэзешэ, къэрал, политикэ лэжьакIуэ зыбжанэм я кхъащхьэхэр здэщыIэ Новоспасскэ члисэм. ХVI лIэ-щIыгъуэм и пэщIэдзэм щегъэжьауэ ахэр Урысейм и политикэ гъащIэм жыджэру хэтащ, къэралым зэпIэзэрытыныгъэ къыщызэрагъэпэщу.
Къэбэрдей-Балъкъэрым Iэтауэ 2017 гъэм щагъэлъэпIэнущ республикэр езым фIэфIу Урысейм зэрыхыхьэрэ илъэс 460-рэ зэрырикъур. Ар лъэныкъуитIым я политикэ, экономикэ, щэнхабзэ зэпыщIэныгъэхэм я къежьапIэ хъуащ. Ди лъэпкъым и гъащIэм зыкъыдигъэза а Iуэхум и щIыхькIэ Налшык къалэм и кум щагъэувауэ щытащ «ИгъащIэкIэ Урысейм дыщIыгъунщ» фэеплъыр.
КъБР-м и Iэтащхьэмрэ
Правительствэмрэ я
пресс-IуэхущIапIэ.
